332 Sapiencia

Quidam videntur sapientes et non sunt, sicut auricalcum apparet aurum. Nullus apparet auis generosa. Hii sunt prouidi in terrenis, negligentes in diuinis, sapientes ut faciant mala, benefacere nescierunt, Rom. 1[:22]: *Dicentes se esse sapientes*. Sed tunc sicut medietas baculi in aqua non videtur rectus, sed tamen est, hii sunt prouidi in diuinis, necligentes in terrenis, 1 Cor. 3[:18]: *Si quis videtur inter vos sapiens esse, stultus fiat ut sit* sensus. 1 Cor. 3[:19]: *Sapientia hujus mundi, stultitia est apud Deum*. Alii nec videntur sapientes nec sunt, ut notorii peccatores, Job 13[:5]: *Vtinam taceretis, ut* reputaremini vos *sapientes*. Loquela, enim, manifestat nos. Alii videntur sapientes et sunt, ut qui agunt et docent sapienciam sicut sancti doctores, Prou. 3[:13]: *Beatus homo qui invenit sapientiam*. Sic dicuntur et sunt sapientes qui vtuntur actibus virtutum. Nam quidam prudenciam aquile qui fouet pullos proprios et eicit alienos, Rom. 12[:3]: *Non plus sapere quam oportet sapere*. Alii habent sapientiam canis qui seruit domino spe cibi, et agricola colit terram spe messis, Prou. 6[:11]. Alii habent prudentiam serpentis que fugit frequenciam hominum, Prou. 14[:16]: *Sapiens timet*, recedit *a malo*.

¶ Item, deponit veterem pellem ad strictum foramine, Matt. [10:16]: *Estote prudentes sicut serpentes*. Alii habent sapientiam formice que congregat in estate, vnde viuat in hyeme, Prou. 6[:6]: *Vade ad formicam, o piger*, etc. Et Prou. 10[:5]: *Qui congregat in messe, filius sapiens est*. Alii habent sapientiam leonis qui cauda delet vestigia ne deprehendatur a venatore, Prou. 20[:26]: *Dissipat impios rex sapiens*. Eccle. 2[:3]: *Cogitavi in corde [meo]* ut *abstrahere a vino* *carnem meam*, et *animam [meam] transferrem ad sapientiam*. Econtra est de multis, Psal. [106: 27]: *Turbati sunt, et moti sunt sicut ebrius, et omnis sapientia [eorum] devorata est*. Nec mirum quia vbi est insania ibi excluditur sapientia.

¶ Exemplum de peccatoribus ruralibus quando conueniunt ad vrbem causa potandi. Nota ibi de gradibus ebrietatis. Igitur vera sapientia est donum splendissimum instar solis, immo plus quam sol. Nam sol facit cognoscere que sunt infra celum, sed sapientia facit omnia cognoscere, scilicet, infernum ut timeamus mundum ut contempnamus, celum ut appetamus, Deum ut laudemus et diligamus, Sap. 7[:29]: *Hæc est speciosior sole*, etc. Quia per solem videntur visibilia, per sapientiam inuisibilia.

¶ Item, sapientia est donum sapidissimum instar messis, immo plus quam mel, Eccli. 24[:27]: *Spiritus meus super mel dulcis*. Habet vnum saporem et illo gustato decipiuntur. Alia gustata sicut vinum post mellis gustum non apparet sapidum, sed sapientia diuina omnem habet saporem. Quia in ea sapiunt omnia, sicut debent sapere temporalia ut vilia, spiritualia ut cara, Eccli. 6[:23]: *Sapientia secundum nomen* suum *est*. Sapida scientia non multis est manifestata.

¶ Tercio, sapientia est donum profundissimum instar maris. Immo magis profundum[[1]](#endnote-1) quam mare, quia mare habet fundum terminatum, sapientia non, Job 11[:9]: *Longior* est *terra mensura ejus, et latior mari*. Ideo dicit Apostolus, Rom. 11[:33]: *O altitudo*, id est, profundum, *divitiarum sapientiæ*, *Dei: quam incomprehensibilia sunt judicia ejus*, etc. Ideo dicitur donum quia non adquiritur per studium, sed per inspiracionem, Jac. 1[:5]: *Si quis vestrum indiget sapientia, postulet a Deo, qui dat,* etc. Et Sap. 9[:4]: *Da mihi*, Domine, *sedium tuarum assistricem sapientiam*.

Verumtamen materia est homini studium sapientie, sicut lux viatori in tenebris ambulanti. Nam sapientes vident pericula et canent sibi et aliis, Prou. 17[:16]: *Quid prodest stulto habere divitias, cum sapientiam emere non possit*? Ideo dicitur Apo. 3[:18]: *Suadeo tibi emere,* duplici nummo studii et orationis, /f. 104ra/ *aurum ignitum*, id est, sapientiam ad amorem Dei inflammantem. Nam scire quod diametrum est coste simetrum non ita inflammat ad Dei amorem sicut illud, Tre. [1: 12]: *O vos omnes qui transitis per viam, attendite, et videte*. Ut locuplex fias quantum ad honestatem exteriorem et non apparet confusio nuditatis tue. In futuro iudicio, qui enim etiam iuxta consilium sapientis, Prou. 16[:16]: *Posside sapientiam, quia melior est auro*. Quia sepe per aurum itur ad mortem, Eccli. 8[:3]: *Multos perdidit aurum et argentum*. Sed per sapientiam itur ad vitam. Vnde Boetius, *De discol*, summum solacium in uita ista est studium sapientie, quam qui inuenit, felix est. Sed hanc non sapiunt mundi sapientes, Rom. 1[:22]: *Dicentes se esse sapientes, stulti facti sunt*. Quid enim stulcius quam bonum eternum pro temporali amittere. Ideo in fine continget illud Baruc. 3[:28]: *Perierunt propter suam insipientiam* qua *non habuerunt sapientiam*. Qui igitur illam habere voluerit, legat enigmata Aristotelis que recitat Hieronymus in *Epistolam* ad Ruffinum.

¶ Igitur sine sapientia donum sapientie videtur inutile. Sanius est, enim, intellecta custodire quam multa intelligere. Vnde Gregorius, *Moralium* 22, Salomon multum habuit de intellectu, inuestigans secreta nature [3 Reg. 4:33]: *A cedro* Libani *vsque ad hyssopum.* Sed quia modicum habuit de sapientia corruit. Et ut communiter antiqui philosophi multum habuerunt de intellectu disputantes diffunentes concludentes sed quia modicum habuit de sapiencia corruit. Et ut communiter antiqui philosophi multum habuerunt de intellectu disputantes, diffinentes, concludentes, sed quia parum habuerunt de sapientia euanuerunt et sectatores eorum cum ipsis perierunt secundum Hugonem, *De Archa* c. 4, vbi dicit quot literatos modo cernimus, qui Christiani vocari volunt, in quorum cordibus sepius est memoria Socratis, Platonis, et Aristotelis, quam Christi et sanctorum eius. Ego pronuntio, quod eis in fine sociando sunt, quos nunc in mente coniungunt. Seneca, *Epistula* 7, dat differentiam inter sapientiam et alias artes dicens, alie artes sunt instructa uite, sapientia est ars vite. Vnde idem Seneca in *Epistula* 86, dicit, sapientia res tradit, non verba. De diuinis [et] humanis, quod cogitat de preteritis de futuris, [de] caducis de eternis.

Vnde in libro qui intitulatur *Flores Bernardi* libro 8, c. 29, sapientia triplex est cordis, oris, operis. Sapientia cordis est in plenitudine peccatorum preteritorum, in contemptu presencium comodorum, in desiderio futurorum premiorum. Plane inuenisti sapientiam si prioris uite peccata defleas. Sed huius seculi desiderabilia paruipendas si eternam beatitudinem concupiscas. Inuenisti sapientim si horum singulam sapiunt prout sunt. Si prima ut arma et fugienda. Si secunda ut caduca et contempnenda. Si vltima uel perfecta et appetenda.

Et quid in ore sapientis si sit in ore. Confessio proprie iniquitatis, si graciarum actio, si vox laudis, si sermo edificacionis.

In opere, quidem puto illum sapientem qui continenter, pacienter, obedienter conuersatur, ut videlicet fidelis obediencia mortificet propriam voluntatem, humilis continencia carnalem voluptatem, hilaris paciencia torporalem et mundialem sustineat aduersitatem. Et certe hec *Sapientia melior est quam vires*, sicut dicitur Sap. 6[:1]. Propter hoc dicitur Exod. 35[:10]: *Quisque vestrum est sapiens, veniat, et faciat quod Dominus imperavit*.

Est etiam triplex sapientia: mundialis, bestialis, spiritualis communiarum. Primam habuit ambiciosi ut cupidi. Secundam voluptuosi et stolidi. De prima dicitur, 1 Cor. 3[:18-19]: *Si quis inter vos videtur sapiens esse, stultus fiat ut sit sapiens*. Nam *sapientia huius mundi stulticia est apud Deum*. De qua Gregorius, 10 *Moralium* super illud Job 12[:4]: *Deridetur justi simplicitas*. Dicit sic, huius mundi sapientia est, cor machinationibus tegere, sensum verbis velare, que falsa sunt tanquam vera ostendere, et que vera sunt tanquam fallacia demonstrare. Hunc qui sciunt ceteros despiciunt. Hanc qui nesciunt timidisu in aliis ipsam mirantur. Hec sibi subsequentibus precepit honorum culmina querere, adepta temporalis glorie vanitate gaudere, irro- /f. 104rb/ gata ab aliis mala multiplicius reddere, et cum vires suppetunt nullis resistentibus cedere, cum virtutis possibilitas deest, quicquid per maliciam explere non valet, pacifica vountante simulare. Hec Gregorius.

Secunda, sapientia est bestialis, de qua Rom. 8[:7]: *Sapientia carnis inimica est Deo: legi enim Dei non est subjecta*.

¶ Tercia, sapientia est spiritualis, de qua Colo. 1[:9]: *Impleamini agnitione voluntatis Dei, in omni sapientia et intellectu spiritali*. Et Jac. 3[:17]: *Quæ desursum est sapientia*,[[2]](#endnote-2) *primum pudica est, deinde pacifica*.

Per primum istorum excludit sapientiam bestialem.

Per secundum mundialem que numquam est pacifica sed turbulenta.

Hec tercia sapiencia sanctorum est de qua Gregorius, vbi supra, iustorum sapientia est nil per ostentacionem fingere, sensum verbis aperire, vera ut sunt diligere, falsa deuitare, bona gratis exhibere, mala libentius tolerare quam inferre; nullam iniurie ultionem querere, pro veritate contumeliam lucrum putare. Hec iustorum simplicitas deridetur, et a mundi sapientibus puritatis[[3]](#endnote-3) virtus, fatuitas reputatur. Quid enim stultius ipsis sapientibus videtur quam amissa non querere, possessa rapientibus relaxare, nullam pro acceptis injuriis uicem reddere, nimio pacienciam prebere. Hic autem nota quod in multis sapientia et prudencia pro eodem sumuntur, sicut Prou. 15[:21] dicitur, *Vir prudens dirigit gressus suos*. Sed qualiter hoc fiat docet Seneca in libello suo *De copia verborum*, si prudens est animus tuus, tribus temporibus dispensetur. Presencia ordina, futura preuide, preterita recordare. Nam qui nil de preteritis cogitat, vitam perdidit, qui nil de futuro meditatur, ad omnia incautus irruit.

Prius, de prudencia, vide supra capitulo [302] Prudencia.

¶ Item, Seneca, *Epistula* 29, sapientia est habitus perfecte mentis, sapere est vsus perfecte mentis. Sed quia *Sapientia huius mundi*, sit *stulticia apud Deum*, 1 Cor. 3[:19]. Patet figuraliter in Pharone qui dixit sapienter opprimamus Israel, sed Dominus hanc sapientiam conuertit in stulticiam, quia ipse cum populo suo submersus est. Vnde dicit Chrisostomus, *Homilia* 42, prima causa ruine est sperare in propria sapientia.

¶ Nam secundum Hugonem, *De magistro* quod alio modo intitulatur *Didascolon*, principium sapientie est humilitas. Hac caruit philosopho. Ideo periit.

Item, Seneca, *Epistula* 57, hoc est sapientie officium et indicium, ut verbis opera concordent, ut ipse vbique par seruiet sic. Et sequitur sapientia est semper idem velle et idem nolle. Licet hanc clausulam non adicias, ut rectum sit, quod velis; non enim potest quicquam idem semper placere nisi rectum. Sic ideo dicit Seneca, *Epistula* 72, Socrates qui totam philosophiam ad mores reduxit, hanc summam dixit sapientiam, bona a malis distinguere, contumelias spereti. Ideo sapiens rectus stat sub quolibet pondere. Ideo Pictagore non audiebat se permittere sapientem vocari, sed philosophum, id est amatorem sapientie. Vnde Seneca, *Epistula* 7, dicit, antiqua sapientia nihil aliud quam facienda vitanda quo precipit, et tunc longe meliores erant viri quam modo. Postquam vero docti prodierunt, boni desierunt.

Nota etiam ex iuratione Tullii, libro tercio *De officio*, quo sapiens cauet inpeccatis propter solam honestatem. Narrat etiam ibidem, quod Gyges pastor regis Liddorum. Videns quandoque hiatum magnum in terra, descendit in ipsum. Eneum equum repperit cuius in lateribus fores essent, quibus apertis corpus hominis mortui vidit.

¶ De cuius digito anulum extraxit digito suo. Imposuit quam quociens ad palmam inuerteret inuisibilis fuit. Quando foris euerteret ipse visibilis erat cetera videns. Hac oportunitate vtens ipse tandem regine stuprum intulit cuius consilio regem occidit et ipse rex Liddorum effectus est. De hoc anulo, concludit Tullius, quod si sapiens haberet, nil magis putaret sibi liceret peccare, quam si non haberet; honesta bonis viris, non occulta queruntur.

1. profundum ] *add*. immo magis profundum F.128. [↑](#endnote-ref-1)
2. *sapientia* *add*. ~~et intellectu spirituali~~ F.128. [↑](#endnote-ref-2)
3. puritatis virtus ] Gregory *om*. F.128. [↑](#endnote-ref-3)